# Enric Esteve i Mollà

Enric Esteve i Mollà (València, 1947) és un empresari i dinamitzador cultural valencià, president de Lo Rat Penat des de 1996.

## Biografia

Ha ocupat diversos càrrecs a empreses públiques i privades, vinculades a l'àmbit de la cultura. Així ha sigut director general del València CF en les Ciutats Esportives, ha sigut membre del Consell Nacional del Patrimoni Històric-Artístic del Ministeri de Cultura, secretari del Patronat de la Real Acadèmia de Cultura Valenciana, president del Patronat Nacional del Misteri d'Elx, i també director general del Patrimoni Artístic de la Generalitat Valenciana, que li va permetre ser vicepresident 3r de la Diputació de València. En l'àmbit faller ha sigut president de la Falla Pizarro-Cirilo Amorós i fundador de la Falla Isabel la Catòlica-Cirilo Amorós.
Políticament ha estat vinculat a Unió Valenciana i al Partit Popular, partit pel qual va ser regidor i tinent d'alcalde a Meliana en diferents legislatures. També va ser vicepresident de la Diputació de València en l'època en què es portà a terme la trama Imelsa.
Des de 1996 és president de la Societat d'Amants de les Glòries Valencianes Lo Rat Penat, sent reelegit per última volta l'11 de maig de 2012. Com a president de la centenària associació cultural, en la dècada de 2010 va iniciar un procés d'acostament entre els plantejaments de la RACV i Lo Rat Penat per una banda, i la Universitat de València i l'Acadèmia Valenciana de la Llengua per l'altra, fet que li va provocar crítiques i atacs des dels qui defenen les postures més intransigents del blaverisme.
En febrer de 2014, després que el PP s'alineara amb les tesis del blaverisme arran la publicació del Diccionari normatiu valencià de l'Acadèmia Valenciana de la Llengua, va demanar públicament que es cremara el text en les falles, en considerar-lo una traïció de l'AVL.
En maig de 2015 el seu nom va aparéixer vinculat junt amb el d'Alfonso Rus en la trama de corrupció Imelsa, per banquets i dinars pagats per l'empresa pública, carregats per Enric Esteve com a despeses de representació.

## Referències

* 1 2 Enric Esteve seguirá cuatro años más al frente de Lo Rat Penat notícia a Las Provincias del 9 de maig de 2012 (castellà)
* ↑ Enrique Esteve Moya, el mantenidor de la nit notícia al portal oficial de la Junta Central Fallera del 26 de gener de 2013
* ↑ El PP nombra a los ex UV Ferrer, Esteve, Eustaquio y Ballester, nuevos miembros de la nueva secretaría de Señas de Identidad notícia a Horta Noticias de l'1 de juny de 2012 (castellà)
* 1 2 «Las comilonas del presidente de Lo Rat» (en castellà). Levante-EMV, 06-05-2015.
* ↑ Lo Rat Penat carga contra los ´totalitarios´ del ´blaverismo´ y aísla al secesionismo político El presidente de la entidad regionalista, en una crítica a Coalició Valenciana y UV, dice que "no hay una única forma de ver el valencianismo" a Levante-EMV (14 de desembre de 2010) (castellà)
* ↑ Entrevista amb Enric Esteve el 15 de desembre de 2010 a Levante-EMV (15 de desembre de 2010) (castellà)
* ↑ Sentandreu: ´O le pegamos fuego a la AVL o ganará el catalanismo´ De la brecha ahondada con Lo Rat Penat, Sentandreu profirió insultos contra su presidente ("burro patatero", "indigente") a Levante-EMV, 17 de desembre de 2010 (castellà)
* ↑ El blaverismo pide a las bases de Lo Rat que defenestren a su líder Sentandreu promueve una asamblea para "jubilar a esta anticualla y factor de división" - Miralles (UV): "Tiene un problema senil - El Bloc lo ve "en la buena dirección" a Levante-EMV (16 de desembre de 2010) (castellà)
* ↑ «Lo mejor que se puede hacer con el Diccionario de la AVL es quemarlo en Fallas» Considera que la Acadèmia ha cometido "traición" y se ha limitado a hacer política durante estos años - notícia a Las Provincias del 26 de febrer de 2014 (castellà)
* ↑ «Comilonas en restaurantes de lujo» (en castellà). Diario Información, 06-05-2015. Arxivat de l'original el 2016-11-30. [Consulta: 30 novembre 2016].